ಭಾರತೀಯ ಸೇನಾಪಡೆಗಳು ಎಲ್ಎಸಿ ದಾಟಿ, ಎಚ್ಚರಿಕೆ ಗುಂಡು ಹಾರಿಸಿವೆ: ಚೀನಾ ಆರೋಪ ಹೊಸದಿಲ್ಲಿ, ಸೆ.8: ಪೂರ್ವ ಲಡಾಖ್ನ ಗಡಿಯಲ್ಲಿ ತೀವ್ರ ಉದ್ವಿಗ್ನತೆ ನೆಲೆಸಿರುವಾಗ, ಮಾಸ್ಕೊದಲ್ಲಿ ಉಭಯ ದೇಶಗಳ ವಿದೇಶಾಂಗ ಸಚಿವರ ನಡುವಿನ ಸಭೆಯ ಕೆಲವೇ ದಿನಗಳ ಮೊದಲು ಸೋಮವಾರ ತಡರಾತ್ರಿ ಭಾರತೀಯ ಸೇನಾಪಡೆಗಳು ಎಲ್ಎಸಿಯನ್ನು ದಾಟಿ ಪಾಂಗೊಂಗ್ ಪ್ರದೇಶದಲ್ಲಿರುವ ಚೀನಾದ ಗಸ್ತು ಕಾವಲುಪಡೆಯನ್ನು ಹಿಮ್ಮೆಟ್ಟಿಸಲು ಎಚ್ಚರಿಕೆಯ ಗುಂಡುಗಳನ್ನು ಹಾರಿಸಿದೆ ಎಂದು ಚೀನಾ ಆರೋಪಿಸಿದೆ. ಶೆನ್ಪಾವೊ ಪರ್ವತ ಪ್ರದೇಶದ ತೀರದಲ್ಲಿ ಎಲ್ಎಸಿಯನ್ನು ಅಕ್ರಮವಾಗಿ ದಾಟುವ ಮೂಲಕ ಭಾರತೀಯ ಪಡೆಗಳು ಚೀನಾವನ್ನು ಮತ್ತೆ ಪ್ರಚೋದಿಸಿವೆ. ಕಾರ್ಯಾಚರಣೆಯ ವೇಳೆ ಭಾರತೀಯ ಸೈನ್ಯವು ಚೀನಾದ ಗಡಿ ಕಾವಲುಗಾರರ ಗಸ್ತು ಸಿಬ್ಬಂದಿಗೆ ಗುಂಡು ಹಾರಿಸಿತು ಹಾಗೂ ಚೀನಾದ ಗಡಿ ಕಾವಲುಗಾರರು ನೆಲದ ಪರಿಸ್ಥಿತಿಯನ್ನು ಸ್ಥಿರಗೊಳಿಸಲು ಪ್ರತಿಕ್ರಮಗಳನ್ನು ತೆಗೆದುಕೊಳ್ಳುವಂತೆ ಒತ್ತಾಯಿಸಲಾಯಿತು ಎಂದು ಪಿಎಲ್ಎ ವೆಸ್ಟರ್ನ್ ಥಿಯೇಟರ್ ಕಮಾಂಡ್ ವಕ್ತಾರರು ತಿಳಿಸಿದ್ದಾರೆ. ಹಲವು ದಶಕಗಳಿಂದ ಎಲ್ಎಸಿಯಲ್ಲಿ ಯಾವುದೆ ಗುಂಡು ಹಾರಿಸಲಾಗಿಲ್ಲವಾದ್ದರಿಂದ ಚೀನಾದ ಈ ಆರೋಪ ಮಹತ್ವದ್ದಾಗಿದೆ. ಜೂನ್ 15ರಂದು ಗಲ್ವಾನ್ ಕಣಿವೆಯಲ್ಲಿ 20 ಭಾರತೀಯರು ಹಾಗೂ ಅನಿರ್ದಿಷ್ಟ ಸಂಖ್ಯೆಯ ಸೈನಿಕರು ಸಾವನ್ನಪ್ಪಿರುವ ಘಟನೆಯಲ್ಲೂ ಗುಂಡು ಹಾರಿಸಿರಲಿಲ್ಲ. ಲಡಾಖ್ನ ಪರಿಸ್ಥಿತಿ ತುಂಬಾ ಗಂಭೀರವಾಗಿದೆ ಎಂದು ಭಾರತದ ವಿದೇಶಾಂಗ ಸಚಿವ ಜೈ ಶಂಕರ್ ಹೇಳಿದ್ದಾರೆ. ಇವು ಗಂಭೀರ ಮಿಲಿಟರಿ ಪ್ರಚೋದನೆಗಳು ಹಾಗೂ ಅತ್ಯಂತ ಕೆಟ್ಟ ಸ್ವಭಾವ ಎಂದು ಪಿಎಲ್ಎ ಹೇಳಿಕೊಂಡಿದೆ. ಇದಕ್ಕೆ ಭಾರತದ ಕಡೆಯಿಂದ ಯಾವುದೇ ಪ್ರತಿಕ್ರಿಯೆ ಬಂದಿಲ್ಲ. ಅಪಾಯಕಾರಿ ಕ್ರಮಗಳನ್ನು ತಕ್ಷಣವೇ ನಿಲ್ಲಿಸಬೇಕು.ತಕ್ಷಣವೇ ಕ್ರಾಸ್ಲೈನ್ ಸಿಬ್ಬಂದಿಯನ್ನು ಹಿಂತೆಗದುಕೊಳ್ಳಬೇಕು,ಕಟ್ಟುನಿಟ್ಟಾಗಿ ಮುಂಚೂಣಿಯ ಸೈನ್ಯವನ್ನು ಹಿಂತೆಗೆದುಕೊಳ್ಳಬೇಕು. ಇದೇ ರೀತಿಯ ಘಟನೆಗಳು ಸಂಭವಿಸದಂತೆ ನೋಡಿಕೊಳ್ಳಲು ಗುಂಡು ಹಾರಿಸಿದ ಸಿಬ್ಬಂದಿಯನ್ನು ಕಟ್ಟುನಿಟ್ಟಾಗಿ ತನಿಖೆ ಮಾಡಿ ಶಿಕ್ಷಿಸಬೇಕು ಎಂದು ನಾವು ಭಾರತವನ್ನು ವಿನಂತಿಸುತ್ತೇವೆ ಎಂದು ಚೀನಾ ಹೇಳಿದೆ.